Een dood, 17 beseer in gru-botsingDie wrak van die taxi. (Foto: ER24) ’n Man is dood en 17 mense beseer in ’n botsing Vrydag tussen ’n motor en ’n taxi in die weste van Johannesburg. Volgens Russel Meiring, ER24-woordvoerder, is nooddienste Vrydagoggend na ’n ongelukstoneel in Hendrik Potgieter-weg in Strubensvallei ontbied waar hulle ’n taxi op sy sy langs die pad aangetref het. Volgens Meiring is ’n motor ’n kort afstand daarvandaan aangetref met erge skade aan die linkerkant van dié voertuig. Die bestuurder van die motor was binne-in die wrak vasgekeer. Die bestuurder van die taxi het bewegingloos agter in die taxi gelê terwyl nog ’n passassier in dié wrak vasgekeer was. Meiring kon bevestig dat die taxibestuurder ná ’n mediese ondersoek op die toneel dood verklaar is. Die ander twee vasgekeerdes is albei in ’n bedenklike toestand uit die wrakke met spesiale masjinerie gesny waarna hulle behandeling moes ontvang. Altesaam 15 ander passassiers het gedurende dié botsing ligte beserings opgedoen. Almal is op die toneel behandel waarna hulle na verskeie hospitale in die omgewing geneem is vir verdere behandeling. Owerhede was op die toneel om die ongeluk te ondersoek.